Lav et referat af nedenstående tekst:

Tekst:
Engang havde alle byer af en vis størrelse deres eget antikvariat, hvor man kunne tage skridtet ind i en anden verden bestående af bøger og en ganske særlig stemning, som kun kunne findes der. Nu er mange lukket, men ikke Thisted Antikvariat, der ligger i gågaden i Thisted. Her befinder godt 30.000 bøger sig på bogreolerne, der står tæt. Men det er ikke alt, for antikvariatet har omkring 80.000 bøger i alt. Resten ligger på mange hundrede hyldemeter i lageret, der er fordelt over flere rum i baggården. Når det netop er forretningen Thisted, der stadig klarer sig, så hænger det blandt andet sammen med, at butikken har succes med salg på nettet. Omkring 60 procent af omsætningen udgøres i dag af netsalg. Men det er langt fra den eneste årsag. - Det har noget at gøre med, at vi har begrænset vores omkostninger kolossalt meget. Nu er det sådan, at jeg er pensionist. Jeg skal ikke leve af antikvariatet, jeg skal leve med antikvariatet. Det gør jeg rigtig godt, for det giver mig kolossalt mange gode oplevelser at være her. Johannes lever af antikvariatet. Det vil sige, at vi skal tjene den løn, han skal have. Plus til at dække omkostningerne, siger butikkens indehaver, 79-årige Anders Damm. Kun én ansat Thisted Antikvariat blev stiftet i 1992 af Anders Damms kone, og da hun døde 10 år senere, besluttede han sig for at tage over. Han er dog ikke længere i butikken på fuld tid. I dag er den daglige leder Johannes Hallberg, der startede i butikken i 2003. - Jeg var en forvirret ung knægt, som ikke kunne finde ud af, hvad jeg skulle med livet. Jeg var kunde herude, og da jeg skulle i aktivering, så blev det hernede efter mit valg. Og så fik jeg gjort mig uundværlig på en eller anden led, og jeg har været her siden. Det er verdens bedste job, forklarer han. Og der er nok at se til for Anders Damm og Johannes Hallberg, for ud af de 80.000 bøger er omkring 37.000 bøger registreret. Det betyder, at de kan findes på nettet, og personalet ved derfor, hvor de står. De uregistrerede bøger er gemt i alfabetisk rækkefølge eller under emneord. Der er stort set alle slags bøger på hylderne, men antikvariat har blandt andet Limfjordsdigterne som speciale.

Referat:
Der er en ganske speciel stemning i Thisted Antikvariat. Forretningen har overlevet, mens mange som den har drejet nøglen om.